2018 m. rugpjūčio 13 d. Outsource Professional Services Ltd pateiktas apeliacinis skundas dėl 2018 m. gegužės 31 d. Bendrojo Teismo (septintoji kolegija) priimto sprendimo byloje T-340/16, Flatworld Solutions Pvt Ltd / Europos Sąjungos intelektinės nuosavybės tarnyba
(Byla C-528/18 P)
Proceso kalba: anglų
Šalys
Apeliantė: Outsource Professional Services Ltd, atstovaujama advokato A. Kempter
Kitos proceso šalys: Europos Sąjungos intelektinės nuosavybės tarnyba, Flatworld Solutions Pvt. Ltd
Apeliantės reikalavimai
Apeliantė Teisingumo Teismo prašo:
panaikinti 2018 m. gegužės 31 d. Bendrojo Teismo (septintoji kolegija) sprendimą byloje T-340/16;
patvirtinti 2016 m. balandžio 15 d. EUIPO ketvirtosios apeliacinės tarybos sprendimą byloje R 611/2015-4;
nurodyti Flatworld Solutions Pvt. Ltd padengti ESPŽ savininko/perėmėjo/apeliantės bylinėjimosi išlaidas.
Apeliacinio skundo pagrindai ir pagrindiniai argumentai
Apeliacinis skundas grindžiamas tuo, kad Bendrasis Teismas pažeidė Sąjungos teisę, ypač Tarybos reglamento Nr. 207/2009 dėl Bendrijos prekių ženklo1, iš dalies pakeisto Tarybos reglamentu 2015/24242, 52 straipsnio 1 dalies b punktą.
Bendrasis Teismas padarė teisės klaidą nuspręsdamas, kad ESPŽ savininkas/perėmėjas veikė nesąžiningai, kai pateikė paraišką dėl prekių ženklo Nr. 006035547. Bendrasis Teismas neteisingai aiškino nesąžiningumo sampratą. Nėra nieko nesąžiningo arba neetiško vartoti apibūdinamuosius žodžius verslui aprašyti. Taigi registracija, kaip prekių ženklas, nebuvo nesąžininga.
____________
1 2009 m. vasario 26 d. Tarybos reglamentas (EB) Nr. 207/2009 dėl Bendrijos prekių ženklo (OL L 78, 2009, p. 1).
2 2015 m. gruodžio 16 d. Europos Parlamento ir Tarybos reglamentas (ES) 2015/2424, kuriuo iš dalies keičiamas Tarybos reglamentas (EB) Nr. 207/2009 dėl Bendrijos prekių ženklo ir Komisijos reglamentas (EB) Nr. 2868/95, skirtas įgyvendinti Tarybos reglamentą (EB) Nr. 40/94 dėl Bendrijos prekių ženklo, ir kuriuo panaikinamas Komisijos reglamentas (EB) Nr. 2869/95 dėl Vidaus rinkos derinimo tarnybai (prekių ženklams ir pramoniniam dizainui) mokamų mokesčių (OL L 341, 2015, p. 21).